Die langtermyngevolge van Covid op die regsbedryf - Solidariteit GildesSolidariteit Gildes Die langtermyngevolge van Covid op die regsbedryf - Solidariteit Gildes
Tuis / Regslui Artikels / Die langtermyngevolge van Covid op die regsbedryf
Die pandemie het 'n dramatiese impak op werkpraktyke in elke bedryf, en die regsbedryf is nie 'n uitsondering nie. Alhoewel regsfirmas 'n hoër as verwagte inkomste aangemeld het tydens die krisistyd – prokureursfirmas neig om afswaaie beter te hanteer as die algemene ekonomie – beteken dit nie dat hulle die behoefte om veerkragtig te wees en vinnig te reageer ontsnap het nie.
Weens die pandemie moes regsfirmas en regsafdelings noodgedwonge oorskakel na afstandswerk – iets wat die aanvaarding van tegnologie in die hele sektor versnel het. Die volgende is die menings van regskenners oor wat die langtermyngevolge van sulke ontwikkelings is en watter van hierdie veranderinge moontlik hier is om te bly:
Met die aanvang van die pandemie moes krisisbestuurplanne wat ontwerp is om besigheidsveerkrag in die regsfunksie moontlik te maak, vinnig ingestel word.
Dit sluit in die oorgang na virtuele bestuur en betrokkenheid van belanghebbendes. Toegang tot die tegnologieplatforms moes dadelik 'n prioriteit word sodat interne regspanne sowel as eksterne regspersone effektief kon voortgaan met afstandswerk.
Regspanne wat reeds die tegnologieplatforms wat nodig is vir oorskakeling na virtuele bedrywighede en optimalisering van buigsame werk gevestig het, was goed voorberei om vinniger op die ontwrigting te reageer. Hulle kon ongehinderd voortgaan om met kollegas en ander in die aflewerings- en voorsieningsketting saam te werk.
Die integrering van nuwe personeel en die handhawing van kultuur
Afstandswerk bied 'n nuwe perspektief op buigsame werk en nuwe geleenthede, maar ook baie uitdagings. Aan die kulturele kant was die behoud van 'n gevoel van 'n gemeenskaplike doel en identiteit 'n uitdaging vir baie ondernemings.
Daar is gevind dat dit baie makliker is vir diegene wat reeds deel is van 'n goed geïntegreerde regspan om verbind te bly en verhoudings aan te gaan, terwyl nuwe toetreders en junior personeel integrering soveel moeiliker vind met 'n virtuele benadering.
Vooruitskouende ondernemings weet nou om te fokus op die bevordering van 'n sterk kultuur, die behoud van talent en daarmee saam potensieel belangrike kliënte. Hulle moet bly soek na alternatiewe oplossings om te verseker dat juniors en nuwe werknemers verhoudings kan bou in 'n afgeleë omgewing.
Alhoewel daar aanvanklik 'n geweldige dryfveer was om bymekaar te kom en mekaar te ondersteun met gereelde opvolg- en spangeleenthede (wat 'n potensieel sterker spankultuur kan oplewer as wat daar was toe mense fisies in die kantoor was), het Zoommoegheid intussen ingetree. Gevolglik moet spanleiers na nuwe maniere bly soek om werknemers te motiveer en bymekaar te bring.
Nog 'n verwante aspek waaraan aandag gegee moet word, is die vervanging van die leerproses wat juniors gewoonlik deurloop deur kennis binne 'n kantooropset te absorbeer. Met afstandswerk het nuwelinge wat nie goed aangepas het nie gesukkel – wat waarskynlik tot prestasiekwessies gelei het. Om hierdie aspek te versag moet nuwe aansluitingspakkette en induksie- en opleidingsprogramme saamgestel of verfris word.
Afstandswerk moet duidelik wees oor verantwoordelikhede en verwagtinge sodat grense van die begin af gestel word. In die kantoor is dit baie makliker om die grense te stel deur middel van informele kommunikasie en dus moet ekstra aandag geskenk word aan kommunikasiekanale en dokumentasie van prosesse en prosedures binne spanne.
Kenners meen die sleutelles hieruit is die belangrikheid daarvan om na jou span te luister, na te gaan wat werk en wat nie, en om behendig genoeg te wees om benaderings te verander sodat die organisasiekultuur gehandhaaf kan word.
Optimalisering van hulpbronne
Selfs voor Covid was daar toenemende druk onder regsdepartemente vir meer buigsaamheid rakende die werkplek. Covid het veranderinge soos dié versnel.
Dit het gelei tot die oorweging van hulpbronaanpassings. Met meer virtuele operasies onderweg, is daar nou meer opsies en aktiwiteite kan intern uitgevoer word of ekstern verkry word. Firmas moet egter onthou om hul beleid en prosedures te hersien en aan te pas om rekening te hou met afstandswerk – dink byvoorbeeld aan databeskerming of die uitvoer van interne ondersoeke, griewe en dissiplinêre prosesse.
Die potensiaal vir indiensname vanuit 'n geografies meer uiteenlopende poel het skielik vergroot. Die hele land (en nie net die groter stedelike bymekaarkomplekke nie) kan nou gesien word as werwingsgebied. Spanne het immers nie meer nodig om in 'n enkele ruimte saam te wees om toegang tot 'n gedeelde organisatoriese doel en visie te verkry nie.
Terwyl daar nou in sommige ondernemings 'n vooroordeel kan ontstaan dat jonger talent die beste toegerus is om die uitdagings van tegnologie en 'n post-Covidwêreld die hoof te bied, reken kenners anders. Die meer ervare prokureurs met gevestigde kliëntebasisse en stewige prestasiestandaarde sal waarskynlik in die post-Covidwêreld bevoordeel word – solank hulle nie tegnologieweerstandig is nie.
Daar word gereken dat baie ondernemings op die lang termyn gaan probeer om duur kantoorruimte te verminder en aansienlik in tegnologie gaan belê. Kantore gaan ook herorganiseer word om voorsiening te maak vir meer buigsame werkomgewings en praktyke.
Die voortdryf van innovasie en transformasieagendas
Weens die vinnige digitalisering van regsbedrywighede het daar in die krisisbestuursfase baie noodkwessies by regspanne ontstaan – alles van die opstel van protokolle vir risikobestuur tot die implementering van instrumente vir die elektroniese ondertekening van dokumente. Die tegnologie wat nodig was om te funksioneer, is egter omhels en regsfirmas het vinnig by 'n produktiewe werkpatroon ingeval.
Regsfunksies binne die onderneming kyk nou watter tegnologie reeds bestaan ​​en hoe hulle dit beter kan benut – byvoorbeeld deur gebruik te maak van werkvloeistelsels en elektroniese ondertekeningshulpmiddels.
Omhelsing van nuwe geleenthede
Die huidige tydperk het 'n groter aanvaarding van verandering tot gevolg gehad. As deel van hierdie verskuiwing toon regsfirmas toenemend belangstelling in transformasieprogramme (vir regsbedrywighede) en die implementering daarvan. Vooruitskouende regsfirmas (wat reeds 'n program gehad het) wil meer aggressief met hul programme vorder om vinniger resultate te sien.
https://www.ashurst.com/en/innovation/ashurst-advance/assessing-the-impact-of-covid-19-on-legal-operations